b'\n_START_ARTICLE_\nPjotr Arkadjevi\xc4\x8d Stolipin\n_START_SECTION_\nIzvor in uveljavitev\n_START_PARAGRAPH_\nPeter Stolipin je izhajal iz stare plemi\xc5\xa1ke rodbine, ki je slu\xc5\xbeila carjem \xc5\xbee od 16. stoletja. V otro\xc5\xa1tvu je z dru\xc5\xbeino veliko potoval po Evropi in je \xc5\xbee teko\xc4\x8de govoril francosko, nem\xc5\xa1ko in angle\xc5\xa1ko, ko se je leta 1881 vpisal na fakulteto za fiziko in matematiko univerze v Sankt Peterburgu._NEWLINE_V letih 1889-1902 je slu\xc5\xbeboval kot na\xc4\x8delnik plemstva v poljsko-litvanskem Kovnu. Leta 1903 je bil imenovan za gubernatorja v Saratovu, kjer je postal pozoren na izredno neu\xc4\x8dinkovito gospodarjenje v kmetijstvu. Medtem ko so imeli kmetje v zahodnem delu imperija zemljo, ki so jo obdelovali, v zasebni lasti, kar jim je omogo\xc4\x8dalo na\xc4\x8drtno gospodarjenje in izbolj\xc5\xa1evanje kmetij, so kmetje v centralni Rusiji obdelovali zemljo v skupinski lasti cele srenje, kar ni nagrajevalo osebnih prizadevanj. Stolipin je pri\xc5\xa1el do prepri\xc4\x8danja, da se Rusija ne bo mogla izviti iz rev\xc5\xa1\xc4\x8dine in se izogniti nemirom, dokler ne odpravi srenjskega gospodarjenja z zemljo in ne vzpostavi novega dru\xc5\xbebenega sloja trdnih, kme\xc4\x8dkih posestnikov, ki bodo politi\xc4\x8dno konservativni in bodo podpirali carizem._NEWLINE_Kmetje v saratovski guberniji so bili med najrevnej\xc5\xa1imi v dr\xc5\xbeavi in med revolucijo, ki je izbruhnila leta 1905, med najbolj upornimi. Stolipin se je takrat izkazal kot odlo\xc4\x8den, osebno hraber, a neusmiljen zatiralec uporov. Predvsem zaradi tega ga je car aprila 1906 imenoval za ruskega notranjega ministra in po razpustitvi prve dume, julija 1906, tudi za ministrskega predsednika.\n_START_SECTION_\nMinistrski predsednik\n_START_PARAGRAPH_\nStolipinova prva skrb je bila ponovna vzpostavitev miru v Rusiji, kar mu je z neusmiljeno represijo uspelo do za\xc4\x8detka leta 1907, ko se je sestala druga duma. Pri tem se je zagnusil vsem liberalcem, ki so ga prenehali politi\xc4\x8dno podpirati. A vzpostavitev reda je bila za Stolipina le pogoj za naslednji korak, ko naj bi uveljavil zemlji\xc5\xa1ko in druge reforme, ki naj bi vse prispevale k utrditvi carske oblasti._NEWLINE_S kmetijsko reformo naj bi podjetni kmetje dobili mo\xc5\xbenost na svojih parcelah pridobiti lastninsko pravico in postati pred zakonom enakopravni; novim posestnikom je \xc5\xbeelel prilagoditi krajevno upravo in s \xc4\x8dasom odpraviti kme\xc4\x8dke skupnosti. Poleg tega je nameraval izbolj\xc5\xa1ati delo krajevnih sodi\xc5\xa1\xc4\x8d in policije, za\xc5\xa1\xc4\x8dititi dr\xc5\xbeavljanske pravice in prenehati z zapostavljanjem Judov, poskrbeti za splo\xc5\xa1no in obvezno osnovno \xc5\xa1olanje in celo izbolj\xc5\xa1ati razmere, v katerih so \xc5\xbeiveli tovarni\xc5\xa1ki delavci. \xc5\xbdal pa se je reform lotil enako nasilno in neu\xc4\x8dakano kot vzpostavljanja miru._NEWLINE_Stolipin je imel dumo za institucijo, ki bi morala podpirati vladno politiko. Suverenost naj bi po njegovem ostala v domeni vladarja in njegove izvr\xc5\xa1ne oblasti. 22. (9.) novembra, v obdobju med prvo in drugo dumo, je izdal odlok o zemlji\xc5\xa1ki reformi. Ker v drugi dumi ni mogel najti podpore za svojo reformo, jo je brez pomisleka razpustil in spremenil volilni zakon tako, da so v dumi naslednjega sklica prevladovali konservativci. Ko se je novembra 1907 sestala tretja duma, so imele stranke, ki so podpirale vlado (oktobristi, desni\xc4\x8darji in nacionalisti) v njej 287 sede\xc5\xbeev od 443. Ta duma je Stolipinovo reformo potrdila (1910)._NEWLINE_A Stolipinove novotarije so ogro\xc5\xbeale tradicionalno, na dedni oblasti zasnovano plemi\xc5\xa1ko hierarhijo. Proti Stolipinu so se zato povezali dvorni krogi, dr\xc5\xbeavni svet, pravoslavna cerkev, policija in del birokratskega aparata in mu onemogo\xc4\x8dili prav vse na\xc4\x8drte. Na vseh nivojih so spletkarili proti njemu. Najbolj zagnano je bilo Zdru\xc5\xbeeno plemstvo, ki se je organiziralo leta 1905 s ciljem, da obrani lastninske pravice plemstva in ohrani nadzor nad zemlji\xc5\xa1ko politiko. Stolipin tudi nad tajno policijo ni imel ve\xc4\x8d nadzora. Cari\xc4\x8din kandidat Pavel Grigorevi\xc4\x8d Kurlov je kljub Stolipinovim protestom postal poveljnik tajne policije. Ta je potem prestrezala Stolipinovo po\xc5\xa1to in obve\xc5\xa1\xc4\x8dala carico o njegovih namenih v zvezi s cari\xc4\x8dinim ljubljencem Rasputinom. Stolipin je sprevidel, da je boj za reformo obsojen na zanesljiv poraz, in ga je opustil._NEWLINE_Svojo nadaljnjo politiko je Stolipin prilagodil stranki nacionalistov, ki ga je v dumi \xc5\xa1e edina podpirala. Stranka je bila ustanovljena leta 1909 in je u\xc5\xbeivala mo\xc4\x8dno podporo malih zemlji\xc5\xa1kih posestnikov - kmetov v desetih poljskih gubernijah. Ti so bili ve\xc4\x8dinoma Rusi, Ukrajinci in Belorusi in so bili med najnaprednej\xc5\xa1imi v carstvu. Stolipin je pri\xc4\x8dakoval, da jim bo v okolju, ki so ga sicer obvladovali poljski veleposestniki, pomagal k hitrej\xc5\xa1emu napredovanju v Poljakom enakovredne kme\xc4\x8dke posestnike, \xc4\x8de bo zni\xc5\xbeal lastninski prag, s katerim so pridobili volilno pravico. Tako bi lahko postali zgled za samostojne kmete tudi v centralnih predelih imperija._NEWLINE_Duma je Zakon o zahodnem zemstvu potrdila, ni pa ga potrdil dr\xc5\xbeavni svet, na katerega je vplival tudi car, ko je v nagovoru predstavnike pozval, naj glasujejo po svoji vesti. \xc4\x8ceprav je car \xc5\xbee za\xc4\x8del spreminjati svoje mnenje, pa je Stolipin neu\xc4\x8dakano zagrozil, da bo odstopil, \xc4\x8de car ne razpusti dume in dr\xc5\xbeavnega sveta in zakona ne izda kot izreden ukrep. Stolipinovo zahtevo je podprla tudi carica mati (nasproti carici \xc5\xbeeni) in car je Stolipinu ustregel. A s tem se je Stolipin dokon\xc4\x8dno politi\xc4\x8dno osamil. Poni\xc5\xbeal je carja, liberalci so bili ogor\xc4\x8deni nad njegovim zani\xc4\x8dljivim postopanjem z dumo, predsednik dume je odstopil, oktobristi so pre\xc5\xa1li v opozicijo. Stolipina so podpirali le \xc5\xa1e nacionalisti. Bil je politi\xc4\x8dno mrtev in se je tako tudi po\xc4\x8dutil._NEWLINE_Konec avgusta 1911 je \xc5\xa1el v Kijev na slavnosti ob odkritju spomenika Alaksandru II., brez telesnih stra\xc5\xbearjev in neprebojnega jopi\xc4\x8da, ki ga je sicer nosil, in kljub temu, da ga je policija posvarila, da ga nameravajo ubiti. In res je na predstavi v operi med odmorom iz bli\xc5\xbeine vanj dvakrat ustrelil mladeni\xc4\x8d v ve\xc4\x8derni obleki, \xc5\xa1tudent revolucionar Dmitrij Grigorevi\xc4\x8d Bogrov, ki je zaradi denarne stiske postal policijski ovaduh. Car je preiskavo uboja ustavil in nikoli ni bilo ugotovljeno, za katero stran je Bogrov streljal, za levo ali desno, obe sta Stolipina enako sovra\xc5\xbeili. Med ljudstvom pa so takoj za\xc4\x8dele kro\xc5\xbeiti govorice, da je umor naro\xc4\x8dil Kurlov.\n_START_SECTION_\nStolipinova zemlji\xc5\xa1ka reforma\n_START_PARAGRAPH_\nV Rusiji je bila zemlja va\xc5\xa1ke skupnosti (rusko ob\xc5\xa1\xc4\x8dina ali mir) od nekdaj v skupinski lasti. Zemlji\xc5\xa1ka reforma iz leta 1864 v to ni posegla. Va\xc5\xa1ka skupnost je vsakemu gospodinjstvu dodelila njegov dele\xc5\xbe zemlje v pasovih na razli\xc4\x8dnih lokacijah. Na pasovih, ki so bili skupaj, so vsi kmetovalci gojili isto kulturo. Pogosto prerazporejanje pasov ni vzpodbujalo k skrbi za obdelovalno zemljo. Stolipin je bil prepri\xc4\x8dan, da je sistem obdelave zemlje, ki ga je videl na zahodu, uspe\xc5\xa1nej\xc5\xa1i._NEWLINE_22. (9.) novembra 1905, v \xc4\x8dasu med prvo in drugo dumo, je ruska vlada izdala zakon, ki je kmetom omogo\xc4\x8dal, da svoje pasove srenjske zemlje zamenjajo za strnjene, ograjene parcele znotraj vasi (otruba) ali zunaj vasi (hutora). Ob\xc5\xa1\xc4\x8dina je tak\xc5\xa1no preobrazbo lahko izglasovala, \xc4\x8de se je zanjo opredelilo dve tretjini dru\xc5\xbeinskih poglavarjev. Da bi kmetje, ki so se osamosvojili, lahko dokupili tudi plemi\xc5\xa1ko ali dr\xc5\xbeavno zemljo, je vlada sprejela \xc5\xa1e vrsto dodatnih zakonov in samostojnim kmetom omogo\xc4\x8dila najem ugodnih posojil pri Kme\xc4\x8dki de\xc5\xbeelni banki. Proces oblikovanja kmetij so vodila \xc5\xa1tiri ministrstva skupaj s stotinami gubernijskih in okrajnih zemlji\xc5\xa1kih komisij ter tiso\xc4\x8di nadzornikov, agronomov in in\xc5\xbeenirjev._NEWLINE_Stari va\xc5\xa1ki stare\xc5\xa1ine so se spremembam na vse kriplje upirali in tudi kmetje so bili nezaupljivi; imeli so tehtne razloge za nasprotovanje razpustitvi kme\xc4\x8dke ob\xc5\xa1\xc4\x8dine, ki je bila stoletja sredi\xc5\xa1\xc4\x8de njihovega \xc5\xbeivljenja. \xc5\xbdenske so se bale, da bodo dru\xc5\xbeinski poglavarji, potem ko bodo postali lastniki zemlje, v dedovanju zapostavili mlaj\xc5\xa1e otroke ali pa kmetijo celo prodali. Neuki kmetje tudi niso zaupali ra\xc4\x8dunskim metodam vladnih zemljemercev. Kako naj geodeti upo\xc5\xa1tevajo kakovost tal in tradicionalno hierarhijo med kmeti? Najbolj\xc5\xa1o zemljo so namre\xc4\x8d dobivale najvplivnej\xc5\xa1e dru\xc5\xbeine v vasi in ravno te so zemlji\xc5\xa1ki reformi najbolj nasprotovale._NEWLINE_Prihajalo je do vse mogo\xc4\x8dih oviranj, zavla\xc4\x8devanj, ustrahovanj in la\xc5\xbenih obto\xc5\xbeb. Tudi izvajalci reforme in okrajni gubernatorji, ki so bili navadno plemi\xc5\xa1kega porekla, niso bili navdu\xc5\xa1eni nad spremembami. Po Stolipinovi smrti so se procesi \xc5\xa1e bolj upo\xc4\x8dasnili. Od leta 1906 do revolucije (1917) se je v evropskem delu Rusije osamosvojilo pribli\xc5\xbeno 15\xc2\xa0% kme\xc4\x8dkih gospodinjstev, med njimi ve\xc4\x8d na zahodu, jugu in jugovzhodu, kjer je bil trg bolj razvit. Za samostojne kmetije so se odlo\xc4\x8dali najbolj koraj\xc5\xbeni in odlo\xc4\x8dni gospodarji, pa tudi najrevnej\xc5\xa1i, ki so svoje parcele hitro prodali in se preselili v mesta. Ni treba posebej omeniti, da so po revoluciji leta 1917 novi kme\xc4\x8dki posestniki kot kulaki zemljo spet izgubili.\n_START_SECTION_\nZgodovinske ocene Stolipinovega dela\n_START_PARAGRAPH_\nStolipinovo delo so sodobniki in kasnej\xc5\xa1i zgodovinarji ocenjevali zelo razli\xc4\x8dno. Socialisti so ga obsojali kot zadnjega od krvavih braniteljev caristi\xc4\x8dne ureditve. Po njem so rabljevo zanko poimenovali Stolipinov ovratnik, in vagonom, ki so preva\xc5\xbeali "politi\xc4\x8dne" v Sibirijo so pravili Stolipinove ko\xc4\x8dije tudi \xc5\xa1e takrat, ko so vozili v gulage. Po letu 1917 so najbolj trdovratni carjevi privr\xc5\xbeenci trdili, da je bi Stolipin birokratski povzpetnik, ki je s svojo vratolomno politiko samo pomagal spodkopati posve\xc4\x8dena na\xc4\x8dela samovladja. Za svoje ob\xc4\x8dudovalce (v posovjetski Rusijj jih je veliko) pa je bil najve\xc4\x8dji dr\xc5\xbeavnik, kar jih je imela Rusija, edini, ki bi lahko Rusijo re\xc5\xa1il pred revolucijo in dr\xc5\xbeavljansko vojno. Orlando Figes primerja njegovo usodo z usodo Mihaila Gorba\xc4\x8dova._NEWLINE_V obdobju hudih nemirov (1905-07), ko je Stolipin prepovedal stotine radikalnih \xc4\x8dasopisov in sindikalnih zdru\xc5\xbeenj, dal na hitrih sodi\xc5\xa1\xc4\x8dih obsoditi tiso\xc4\x8de kmetov in brez sodbe izgnati v Sibirijo 60.000 politi\xc4\x8dnih zapornikov, je imel pri vladajo\xc4\x8dih elitah vso podporo, izgubil pa je podporo liberalcev. Ko pa se je na enak (nasilen in nediplomatski) na\xc4\x8din lotiti bistvenih problemov propadajo\xc4\x8dega carstva z namenom, da bi carstvo utrdil, je posegel v tradicionalne privilegije elit in jih obrnil proti sebi. Sam je neko\xc4\x8d rekel, da se bori na dveh frontah, proti revoluciji, vendar za reformo. In vedel je tudi, da se ta boj zanj ne bo kon\xc4\x8dal dobro; prvi stavek oporoke, ki jo je napisal malo po tistem, ko je postal premier, se je glasil "Pokopljite me tam, kjer me bodo umorili." . Pokopan je v kijevski Pe\xc4\x8derski lavri.'